Marianne Villadsen fik noget af et chok, da hun så TV2/Nords nyhedsudsendelse onsdag aften. Her kunne hun nemlig se, at Nørresundby Havn var blevet solgt til en bornholmsk hotelejer. Og at han ville bygge et hotel lige der, hvor hendes forretning ligger. - Det var en stor overraskelse at se nyhederne. Det er jo mit livsværk, der er i fare, siger Marianne Villadsen, der ejer Interiør Aalborg. Henning G. Jensen, der solgte havnen, ville ikke interviewes til kameraet, men håber dog, at den nye ejer og lejerne bliver enige. Marianne Villadsen har nu sat sin advokat på sagen, og han vurderer, at forretningen kan blive. - Lejekontrakten gælder til 2032. Og så vidt jeg kan se, er der ingen kattelem, siger advokat Peter Lau Lauritzen.

Opsummering:
Marianne Villadsen, der ejer Interiør Aalborg, fandt først onsdag ud af at Nørresundby Havn er solgt, og at der skal ligge et hotel, der hvor hendes forretning er.